**MIRCEA BOCHIȘ - CETĂȚEAN DE ONOARE AL MUNICIPIULUI BAIA MARE**

Biblioteca Județeană „Petre Dulfu” Baia Mare, instituție națională de referință în domeniul axiologiei actelor culturale, consideră că intersecția de destine dintre instituțiile ce reprezintă identitatea municipiului Baia Mare (Consiliul Local și Primarul) și portofoliul de activități și performanțe ale artistului Mircea Bochiș, conferă posibilitatea de a clădi o relație remarcabilă de plusvaloare și de onoare între cele două entități, pecetluind în acest fel un dat existențial și moral, în corespondență cu stările de lucruri din realitate. În acest sens ne permitem să apreciem că între cele două perimetre entropice, unul topo-identitar și celălalt estetico-pragmatic, s-au constituit în timp, suficiente conexiuni, care să îndrituiască o nouă dialectică de relație. Motiv pentru care, din postura publică în care ne găsim, Vă propunem să-l așezați pe artistul Mircea Bochiș în categoria eminentă a *Cetățenilor de Onoare ai municipiului Baia Mare*, certificând oficial o situație reală.

Deși pictorul, sculptorul, graficianul și promotorul cultural Mircea Bochiș consideră că într-un atelier plastic nu ar trebui să există o cronologie a lucrărilor, totuși, vom prezenta într-o formulă sistematică, prin câteva cuvinte, calibrul și complexitatea personalității artistului Mircea Bochiș, și mai ales, palmaresul apartenențelor sale la diferite instituții de cultură din țară și din străinătate, fapte care-i certifică valoarea personală și profesională.

Mircea Bochiș s-a născut la data de 16 februarie 1950, în Borșa, județul Cluj. Absolvă cu succes Institutul de Arte Plastice „Ion Andreescu” din Cluj-Napoca, în anul 1972. Datorită talentului și rigurozității sale, devine, în anul 1981, membru al *Uniunii Artiștilor Plastici din România*. Odată începută cariera sa artistică, se implică în derularea unor proiecte culturale de anvergură, pe un traseu virtuoz, Paris - Baia Mare, ocupându-se, atât în țară cât și în străinătate de organizarea celor mai complexe tabere de sculptură. Grație aplecării sale de a încuraja și promova dezvoltarea comunității băimărene, se înscrie, începând cu anul 1996, în grupul membrilor fondatori ai *Clubului Rotary Baia Mare*, a cărui misiune este aceea de a îmbunătății calitatea vieții comunității prin aportul personal al fiecărui membru. Asumându-și această misiune pentru tot restul vieții, Mircea Bochiș găsește în anul 1997 condițiile favorabile de construire a *Muzeului Florean*, o prestigioasă instituție de artă contemporană, localizată într-o pădure din localitatea Cernești, un adevărat parc de sculptură monumentală, a cărui colecție însumează peste 20.000 de piese de artă contemporană provenită de pe toate continentele.

Garanția reușitelor de până atunci a fost întregită de solicitarea de a accepta, începând cu anul 2001, înscrierea sa în publicația *Intelectualii secolului XXI*, din Anglia, una dintre cele mai importante publicații din lume. Mircea Bochiș își demonstrează axiologic apartenența și în grupul de intelectuali care susțin prestigiosul Festival Franco-Englez de Poezie, ce are loc în fiecare an la Paris, în cadrul Târgului de Poezie la care participă toate editurile din Franța. Grupul are o revistă proprie, intitulată *La traductière*, în care sunt cuprinși cei mai valoroși poeți francezi contemporani, ale căror creații se publică bilingv – în franceză și în engleză. Activitatea artistului în acest grup se concretizează prin ilustrarea de cărți, expoziții, etc.

Dragostea pentru arta compozițiilor scrise îl așează într-o nouă lumină de rol începând cu anul 2003: cel de redactor responsabil cu prezentarea artistică a revistei *Nord Literar* – un nume și un brand al culturii Maramureșului; și cel de membru al grupului *TranSignum* – o editură bibliofilă franceză al cărei scop este de a „scoate poezia din cărți” prin organizarea expozițiilor tematice.

Sub acest paletar al exprimării prin cuvinte care îi devine din ce în ce mai familiar, Mircea Bochiș generează o fluidizare artistică, îndreptându-se spre actualitate: mail-art, film experimental, spectacol pe texte, etc. Împreună cu prozatorul, dramaturgul, ziaristul, regizorul de televiziune Marian Ilea, pune bazele unui proiect intitulat *Medio Monte*, un experiment inedit care a avut menirea de a aduce un aer nou de trăire și simțire pe scenele teatrale din România. Prezentată în anul 2015, în cadrul Festivalului European al Spectacolului din Timișoara, această colaborare dintre proza scriitorului Marian Ilea și desenele artistului Mircea Bochiș a împins granițele formei literare spre noi dimensiuni. Această formulă originală dintre cei doi autori s-a concretizat de-a lungul timpului prin apariția lucrărilor: *Societatea de socializare din Medio-Monte* (proiect al Uniunii Europene), Editura TracusArte, București, 2014; *Pianina albă a doamnei amiralului Belô Poteka*; *ai, ai, ai…Rosza-nèni*; *Frizeriile din Medio Monte*; *Fetele din Medio Monte*; toate publicate de Editura Ethnologica din Baia Mare în anii 2019 și 2020.

Sub același clopot răsunător al relației dintre cuvânt și imagine, Mircea Bochiș devine, în anul 2016, subiectul unei lucrări interesante, *La nomination dans l'Art: Étude des oeuvres de Mircea Bochis, peintre et sculpteur*, apărută la prestigioasa editură franceză L'Harmattan. Realizatoarea lucrării, lingvista franceză Marcienne Martin analizează individual peste 100 de picturi ale artistului, focalizându-se pe ideea că denumirea unei lucrări sau titlul care îi este conferit de către autorul ei, devine împreună cu lucrarea o formă a creației ce cuprinde două lumi: a lucrării și a artistului.

Pătrunderea în lumea tainică a creației artistului Mircea Bochiș a căpătat pentru publicul larg un nou sens, odată cu apariția volumului *Une brève histoire du sens: Pratiques artistiques et sociales de la production de sens*, Editura L'Harmattan, Paris, 2020, în care este clarificat conceptul „sensului” din perspectiva practicii artistice și sociale. Recurgând cu ajutorul poemelor Biancăi Vișan la o practică inedită, *lettres-poemele*, Mircea Bochiș elucidează complexitatea semantică a relației dintre imaginea artistică și cuvânt, care se potențează reciproc.

În scenariul creației, al regândirii gândirii estetice, Mircea Bochiș se face „vinovat” de un spirit intelectual viu, de o inteligență molipsitoare, de mult curaj, proiectele sale certificând acest dat. În lumea labirintică a lui *Medio-Monte*, acel spațiu de întâlnire dintre epoca baroc și artiștii începutului de secol XX care au întemeiat Școala de Pictură Băimăreană, Mircea Bochiș deschide accesul spre un drum încrucișat care trebuie parcurs fără nici o urmă de poltronerie. Curajul, determinat de sferele conjugale care îl definesc, vine pe fondul unui principiu legitim, real, transcendent: împlinirea operei. Baza scrierii unei opere de artă este constituită, de regulă, de o succesiune de parametri existențiali, stabiliți în structura celor trei părți ale creierului: conștientul, subconștientul și inconștientul. Dacă primele două structuri sunt determinate de contextul familial, religios, de evenimentele marcante ale vieții, de câmpul emoțional sau chiar de nominalizarea operei, cu siguranță, inconștientul artistic poate fi accesat doar dacă mesajul transmis este meditativ, influențat în esență, de scăderea intervenției voluntare care lasă un spațiu de joacă Zeului interior. Mircea Bochiș consideră că volumul *Mircea Bochiș. Un artist la centenar*, apărut la Editura Litera, București, 2018, reprezintă, în acest context, o descătușare de critica artistică, invitând privitorii să cuteze, să trăiască, să dea viață propriilor sentimente.

Începând cu debutul artistic din 1973 și până azi, Mircea Bochiș se face responsabil de zeci de proiecte culturale: Tabere de sculptură, Saloane internaționale de pictură și Festivaluri internaționale de film experimental organizate la Cărbunari și la Biblioteca Județeană, Proiecte de șabloane și graffitti, Proiecte de Mail-Art și Gravură mică organizate la Muzeul Florean, Ilustrații pentru ficțiune, Filme, Ilustrații grafice pentru poeme, etc. Toate aceste proiecte culturale au fost acompaniate de lucrările personale, multe dintre ele realizându-se în *Fabrica lui Bochiș*, un spațiu care reunește sacrul și profanul, și care, de la primele ore ale dimineții până seara târziu contextualizează inocentarea realului. Lucrările artistului Mircea Bochiș au fost, de-a lungul timpului, apreciate, la justa lor valoare, în cadrul celor mai rezonante expoziții ale lumii, la care participau corifei ai artelor penelului, creionului, sculpturii, etc. Începând cu anul 1982, cu prima expoziție internațională de la Monte Carlo, genialitatea artistică al lui Mircea Bochiș începe să colinde întreaga Europă, ajungând deseori în Mexic, USA, Brazilia, Canada, Anglia, Rusia, determinându-i pe privitori să trăiască o sete permanentă de „semn” și „sens” artistic. Trecând deseori de la suprarealism la post-impresionism, lucrările artistului validează forța vie și reverberantă a imaginii, emanând un aer tonic care transformă cel mai comun lucru într-o valoare artistică indubitabilă. Din ecranul mental care conturează forma unui nud, a unui peisaj sau chiar a unei stări de fapt, lucrarea lui Mircea Bochiș devine, odată așezată pe pânză, pe piatră sau pe hârtie, un etnarh al sufletului.

Anul 2024 a fost marcat de o serie de evenimente majore care au consolidat poziția lui Mircea Bochiș în arta contemporană. Expoziția sa personală de la Muzeul de Artă din Baia Mare a fost analizată în detaliu de criticul Cătălin Davidescu în revista România Literară, subliniind complexitatea viziunii sale artistice. Acest eveniment a fost acompaniat de documentare și recenzii publicate de Dalina Bădescu și Pavel Șușară, confirmând valoarea conceptuală a expoziției Camera Densă.

Participarea sa la evenimente prestigioase, precum Art Safari 2024, unde lucrarea sa Casa pe malul lacului a fost expusă alături de capodopere semnate de Luchian, Tonitza sau Aman, reflectă statutul său de artist consacrat. Mai mult, includerea uneia dintre lucrările sale din 1980 în albumul Un secol de arte frumoase la Baia Mare subliniază contribuția sa la patrimoniul artistic al regiunii.

O dimensiune esențială a activității lui Mircea Bochiș este implicarea sa în lumea editorială, prin volume de artist și colaborări literare. Publicarea celei de-a treia cărți despre creația sa la editura L’Harmattan confirmă interesul academic față de opera sa. De asemenea, revista Nord Literar a dedicat mai multe articole lucrărilor sale, inclusiv recenzii asupra interacțiunii dintre pictura sa și noile forme de exprimare artistică, așa cum reiese din articolul Bochiș, Facebook și ia semnat de Dalina Bădescu.

Colaborarea cu scriitorul Marian Ilea a dat naștere unor cărți de artist de mare impact, precum Societatea de socializare din Medio Monte, apreciată în cronicile publicate în Ramuri și prezentată în cadrul Festivalului Cultural Latino-American organizat la București.

De asemenea, includerea sa în publicații internaționale precum Intelectualii secolului XXI sau studiile despre opera sa semnate de Marcienne Martin la L’Harmattan demonstrează valoarea sa recunoscută dincolo de granițele României.

Găsindu-și traiectoria, stabilindu-și identitatea și acceptându-și aria sa de acțiune, lucrările lui Mircea Bochiș au certificat, pe deplin, lista interminabilă de premii și aprecieri venite de-a lungul anilor: *Premiul II al Competiției Internaționale de Acuarelă* de la Roma din 1984; *Premiul II al Concursului Ex-Libris* din Argentina; *Premiul Margareta Sterian* din 2002; *Premiul Atelierului de artă vizuală și investigație EL FAROL* de la Uruguay din 2003; *Distincția „Artistul plastic al anului”* în 2006; *Premiul Național pentru cea mai bună ilustrație și design pentru volumul lui Pavel Șușara* din 2013; *Diploma pentru Excelență pentru activități culturale* *de la Baia Mare* din 2014, D*iploma de Excelență pentru design și ilustrație pentru revista Nord Literar* din 2014; *Marele Premiu al Festivalului Internațional de Carte TRANSILVANIA*, din 2015 și multe altele.

Prin vasta lui activitate, prin genialitatea remarcată, prin zestrea de inteligență artistică și prin spiritul de bonom, artistul Mircea Bochiș a devenit pentru orașul Baia Mare, un stâlp al onoarei, al exemplului, un promotor al frumosului, un *Homo ornat locum*. Din acest motiv, considerăm că acordarea titlului de *Cetățean de onoare al orașului Baia Mare* este o binemeritată recunoaștere a valorii sale și o mare sărbătoare pentru această comunitate, pe care ne dorim să o înveșnicim în istoria acestei comunități.

Dr. Teodor Ardelean